Nr. 14 9. februar 2021

Kunngerð um at skipa fiskiskapin eftir gulllaksi í føroyskum sjógvi í 2021

Við heimild í § 22, stk. 1, § 34, stk. 1, nr. 1-4, stk. 2, nr. 2, 4 og 6 og § 64, stk. 2 í løgtingslóg nr. 152 frá 23. desember 2019 um sjófeingi (Sjófeingislógin), sum broytt við løgtingslóg nr. 106 frá 29. juni 2020 og løgtingslóg nr. 185 frá 18. desember 2020, verður ásett:

Virkisøki

**§ 1.** Kunngerðin skipar beinleiðis fiskiskap eftir gulllaksi í føroyskum sjógvi við fiskiførum undir føroyskum flaggi í 2021.

Heildarkvota

**§ 2.** Heildarkvotan av gulllaksi í føroyskum sjógvi í 2021 er 11.700 tons.

Skipan av fiskiskapinum

**§ 3.** Loyvt er í mesta lagi 6 trolarum at reka beinleiðis fiskiskap eftir gulllaksi við troli.

*Stk. 2.* Loyvi til fiskiskap, sambært stk. 1, verður latið eigara av fiskifari, sum í 2020 hevði fiskiloyvi til beinleiðis fiskiskap eftir gulllaksi í føroyskum sjógvi.

*Stk. 3.* Fiskiskapurin verður skipaður við egnari árskvotu, har tey 11.700 tonsini verða býtt javnt í seks partar millum rættindahavarar sambært stk. 1 og 2.

Fiskiloyvi

**§ 4.** Beinleiðis fiskiskapur eftir gulllaksi er bert loyvdur við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap.

*Stk. 2.* Tá søkt verður um fiskiloyvi til fiskiskap eftir gulllaksi, skal umsóknarblað nýtast, ið er tøkt á heimasíðuni hjá Vørn.

Hjáveiða

**§ 5.** Í beinleiðis fiskiskapi eftir gulllaksi kann samlaða hjáveiðan av fiskasløgunum toskur, hýsa, upsi og kongafiskur ikki vera meira enn 5% av samlaðu vektini av veiðuni í hvørjum háli. Hjáveiðan av øðrum fiskasløgum kann í mesta lagi vera 15% av samlaðu vektini av veiðuni í hvørjum háli.

*Stk. 2.* Hóast ásetingina í stk. 1, 2. pkt. kann hjáveiðan av svartkjafti vera upp til 25% av vektini í hvørjum háli, tó ongantíð meira enn 15% av vektini av veiðinøgdini tilsamans fyri túrin.

*Stk. 3.* Skiparin hevur skyldu at boða Vørn frá, um hjáveiðan er størri enn tey í stk. 1 og 2 ásettu hámørk.

*Stk. 4.* Øll hjáveiða, flokkað á slag og nøgd í kilo, skal skrásetast í veiðidagbókina.

Undirmálsfiskur

**§ 6.** Í hvørjum háli kunnu í mesta lagi 5% av vektini av veiðuni fyri túrin vera undirmálsfiskur. Gulllaksur, sum er undir 28 cm til longdar, mátaður fremst úr høvdinum til aftast á stertinum, er undirmálsfiskur.

Reiðskapur

**§ 7.** Í beinleiðis fiskiskapi eftir gulllaksi er ikki loyvt at nýta trol við meskum smærri enn 70 mm.

*Stk. 2.* Loyvt er at brúka dupultan posa, har meskastøddin á uttara posanum er minst 140 mm.

*Stk. 3.* Loyvt er at brúka gjarðir ella rundstroppar. Gjørðin skal ikki vera styttri enn 50% av ummáli trolposans, mált við strektum meski tvørturum á posanum á tí staðnum, har gjørðin er fest til posan. Frástøða millum gjarðirnar skal minst vera 100 cm.

Aðrar ásetingar

**§ 8.** Fiskifør, ið fiska sambært hesi kunngerð, kunnu á sama túri bert royna beinleiðis eftir gulllaksi.

**§ 9.** Fiskifør, ið fiska sambært hesi kunngerð, kunnu verða áløgd at taka sýni av veiðuni.

**§ 10.** Fiskifør, ið fiska sambært hesi kunngerð, kunnu verða áløgd at gera kanningar av veiðuni, harundir av stødd, vekt og dygd.

**§ 11.** Fiskifør, sum ikki frysta veiðuna umborð, hava ikki loyvi at hava ella brúka sjálvvirkandi støddarskiljarar umborð, um útbúnaðurin er soleiðis, at fiskur, ið kemur úr støddarskiljaranum, verður beindur at fara fyri borð. Verður veiðan fryst ella virkað umborð, skal hetta gerast beint eftir støddarskiljing.

*Stk. 2.* Veiðan, sum er farin gjøgnum støddarskiljara, skal fráboðast sum høvuðsveiða og fráskild veiða, flokkað á fiskasløg, í elektronisku veiðidagbókini, á vektarseðlinum og á avreiðingarseðlinum. Fráskilda veiðan skal goymast fyri seg, og vera atkomulig hjá eftirliti.

Eygleiðari

**§ 12.** Vørn ger av, um eygleiðari skal vera umborð á fiskiførum, ið fiska sambært hesi kunngerð. Fiskifarið ber allar útreiðslur av at hava eygleiðara umborð. Eygleiðarar hava loyvi at nýta samskiftisútgerðina umborð til tess at hava samband við Vørn og aðrar myndugleikar.

Fráboðanir

**§ 13.** Fiskifør, sum fiska sambært hesi kunngerð, skulu senda hesar fráboðanir til Vørn sambært skjali 1:

1) Fráboðan um, at fiskiskapur byrjar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið byrjar fiskiskap.

2) Hvønn fyrrapart, áðrenn kl. 12 føroyska tíð, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.

3) Fráboðan um, at fiskiskapur endar. Skipið skal boða frá beinanvegin, tá tað gevst at fiska.

Revsing

**§ 14.** Brot á §§ 5-8 og 11-13 í hesi kunngerð verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki fylgir boðum sambært §§ 9 ella 10.

*Stk. 2.* Feløg og aðrir løgfrøðiligir persónar koma undir revsiábyrgd eftir reglunum í kapitli 5 í revsilógini.

*Stk. 3.* Sambært § 70 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.

Gildistíð

**§ 15.** Henda kunngerð kemur í gildi dagin eftir, at hon er kunngjørd og fer úr gildi 1. januar 2022.

Fiskimálaráðið, 09. februar 2021

**Jacob Vestergaard (sign.)**

landsstýrismaður

/ Rógvi Reinert (sign.)

**Skjal 1**

**Fráboðanir til Vørn**

Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.

**1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn fiskiskapurin byrjar.**

**Fráboðanin skal hava fylgjandi tekst:**

|  |  |  |
| --- | --- | --- |
| **Dataelement** | **Koda** | **Frágreiðing** |
| Fráboðan | TM | COE, fráboðan um, at fiskiskapur byrjar(Catch on Entry) |
| Raðnummar | SQ | Nummar á fráboðanini  |
| Loyvisnummar | LC | Nummar á fiskiloyvi  |
| Beinleiðis veiða | DS | Fiskaslag sum beinleiðis veiða er eftir |
| Radio kallimerki | RC | Kallimerki hjá skipinum |
| IMO nummar | IM | IMO nummar á skipinum (um tøkt) |
| Túranummar | TN | Túrur hjá skipinum í hesum árinum  |
| Skip | NA | Navn á skipinum |
| Skipari | MA | Navn á skiparanum |
| Havnarkenningarnummar | XR | Havnarkenningarnummar hjá skipinum |
| Veiðiøki | RA | Økið hagar skipið fer til fiskiskap |
| Breiddarstig | LA | Knattstøða (N/S breidd), tá fráboðanin verður send |
| Longdarstig | LO | Knattstøða (E/V longd), tá fráboðanin verður send |
| Veiða umborð | OB | Veiða umborð flokkað eftir fiskasløgum (FAO 3 alpha kodu. Veiðan skal gevast upp í rundari vekt í kg.  |
| Dagfesting | DA | Dagfesting, tá fráboðanin er send (dd-mm-yyyy) |
| Klokkutíð | TI | Klokkutíð, tá fráboðanin er send í UTC (24M h:m) |
| Viðmerkingar | RE | Viðmerkingar |

**2) CAT - Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga, tá fiskiskapurin fyri dagin er liðugur og í seinasta lagi kl. 12.00 UTC dagin eftir.**

**Fráboðanin skal hava fylgjandi tekst:**

|  |  |  |
| --- | --- | --- |
| **Dataelement** | **Koda** | **Frágreiðing** |
| Fráboðan | TM | CAT, veiðifráboðan (Daily Catch report) |
| Raðnummar | SQ | Nummar á fráboðanini  |
| Loyvisnummar | LC | Nummar á fiskiloyvi  |
| Beinleiðis veiða | DS | Fiskaslag, sum beinleiðis veiða er eftir |
| Radio kallimerki | RC | Kallimerki hjá skipinum |
| IMO nummar | IM | IMO nummar á skipinum (um tøkt) |
| Túranummar | TN | Túrur hjá skipinum í hesum árinum  |
| Skip | NA | Navn á skipinum |
| Skipari | MA | Navn á skiparanum |
| Havnarkenningarnummar | XR | Havnarkenningarnummar hjá skipinum |
| Veiðiøki | RA | Økið har skipið er til fiskiskap |
| Breiddarstig | LA | Knattstøða (N/S breidd), tá fráboðanin verður send |
| Longdarstig | LO | Knattstøða (E/V longd), tá fráboðanin verður send |
| Veiða  | CA | Veiða undanfarna samdøgur frá 00.00 til 23.59(CAT), flokkað eftir fiskasløgum (FAO 3 alpha kodu). Veiðan skal gevast upp í rundari vekt í kg. |
| Samlað veiða umborð | TC | Samlað veiða umborð (FAO 3 alpha kodu), í rundari vekt í kg.  |
| Dagfesting | DA | Dagfesting, tá fráboðanin er send (dd-mm-yyyy) |
| Klokkutíð | TI | Klokkutíð, tá fráboðanin er send í UTC (24H h:m) |
| Viðmerkingar | RE | Viðmerkingar |

**3) COX - Fráboðan um, at fiskiskapur endar. Skal sendast beinanvegin skipið gevst at fiska.**

**Fráboðanin skal hava fylgjandi tekst:**

|  |  |  |
| --- | --- | --- |
| **Dataelement** | **Koda** | **Frágreiðing** |
| Fráboðan | TM | COX, fráboðan, at fiskiskapur endar (Catch on Exit) |
| Raðnummar | SQ | Nummar á fráboðanini  |
| Loyvisnummar | LC | Nummar á fiskiloyvi  |
| Beinleiðis veiða | DS | Fiskaslag, sum beinleiðis veiða hevur verið eftir |
| Radio kallimerki | RC | Kallimerki hjá skipinum |
| IMO nummar  | IM | IMO nummar á skipinum (um tøkt) |
| Túranummar | TN | Túrur hjá skipinum í hesum árinum  |
| Skip | NA | Navn á skipinum |
| Skipari | MA | Navn á skiparanum |
| Havnarkenningarnummar | XR | Havnarkenningarnummar hjá skipinum |
| Veiðiøki | RA | Økið hvaðani skipið kemur av fiskiskapi |
| Breiddarstig | LA | Knattstøða (N/S breidd), tá fráboðanin verður send |
| Longdarstig | LO | Knattstøða (E/V longd), tá fráboðanin verður send |
| Veiða | CA | Veiða, fiskað undanfarna samdøgur frá 00.00-23.59, flokkað eftir fiskasløgum (FAO 3 alpha kodu). Veiðan skal gevast upp í rundari vekt í kg. |